text: Отбелязване 50 години списание "Проблеми на изкуството" - theatre.art.bg
  Новини Отбелязване 50 години списание "Проблеми на изкуството"
  На 30 януари (вторник) 2018 г., от 17,30 ч. в галерия "Академия" на НХА списание "Проблеми на изкуството" ще отбележи своя юбилей и ще представи последните си два броя.
  "Проблеми на изкуството" е издание на Института за изследване на изкуствата при Българската академия на науките. То е единственото в България академично научно списание в областта на изобразителните изкуства, театъра и екранните изкуства.
  Утвърдено авторитетно издание, вече 50 години то задава научния тон в изучаването на художествените практики в трите направления у нас. За безспорния му авторитет в научните среди говори и фактът, че стотици наши и чужди автори са публикували тук свои изследвания. Политика на списанието е да представя различни гледни точки, чрез което постига адекватно и многостранно отразяване на актуалните научни търсения в отделните направления. Основна цел на Проблеми на изкуството е публикуването на новооткрити и неизвестни до момента произведения на изкуството, на анализи по неизследвани и слабо проучени проблеми, но акцентът винаги пада върху изследванията, които поставят българското изкуство в контекста на Европа и Балканите.
  Първият брой на списанието е подписан за печат през м. май 1968 г. От тогава са излезли 200 редовни и два извънредни броя. За изминалите 50 години българското общество преживя безвъзвратни промени, които не отминаха и нашето списание – от социалистическата нормативна естетика в началото до ценностите на идейния плурализъм днес. Макар че настоящето не налага идейни ограничения, то е изпълнено с не по-малки предизвикателства и колизии от миналото. Но списание "Проблеми на изкуството" доказа, че има капацитет и потенциал да устоява на изпитанията на деня. То доказа, че има не само богата история, но и светло бъдеще!